ΓΡΑΠΤΗ ΕΡΩΤΗΣΗ E-3459/00

υποβολή: Alexandros Alavanos (GUE/NGL) προς το Συμβούλιο

(8 Νοεμβρίου 2000)

Θέμα: Εκλογές στην Αλβανία και ελληνική μειονότητα

Σοβαρές παρατυπίες κατά τον β' γύρο των εκλογών στη Χειμάρρα διαπιστώνονται στην προκαταρκτική Έκθεση του ΟΑΣΕ που παρουσιάσθηκε στις 16.10.2000 στα Τίρανα από παρατηρητές του Οργανισμού και του Συμβουλίου της Ευρώπης. Σύμφωνα με την Έκθεση στη Χειμάρρα, όπουπάρχει ελληνόφωνη μειονότητα, η τελική φάση της προεκλογικής εκστρατείας σε τοπικό και εθνικό επίπεδο επιδεινώθηκε από εθνικιστική ρητορική mldr και συνεχίζει όλη την ημέρα των εκλογών η κατάσταση χαρακτηρίστηκε από μερικές σοβαρές παρατυπίες, από τον εκφοβισμό μελών επιτροπών, από μία περίπτωση βίας στην οποία καταστράφηκε μία κάλπη και από περιπτώσεις νοθείας σε άλλα τρία εκλογικά κέντρα.

Το Συμβούλιο αφού εξετάσει τα καταγγελλόμενα:

1. Με ποιους τρόπους θα παρέμβει άμεσα προκειμένου να αποκατασταθεί κλίμα πλήρους σεβασμού των δημοκρατικών δικαιωμάτων της ελληνικής μειονότητας;

2. Θα κατατεθεί στο Ευρωπαϊκό Κοινοβούλιο από την ομάδα εργασίας του Συμβουλίου που έχει αναλάβει την επεξεργασία του σχεδίου δράσης για την Αλβανία και τη γειτονική περιοχή έκθεση για την κατάσταση των μειονοτήτων στην Αλβανία και ιδιαίτερα της ελληνικής, ώστε να ληφθείπόψη κατά τη διάρκεια της νομικής επεξεργασίας των προτάσεων Κανονισμών που αφορούν τη χρηματοδοτική ενίσχυση της Αλβανίας;

3. Προτίθεται να ζητήσει την επανάληψη των εκλογών στις περιοχές εκείνες που έχουν διαπιστωθεί κρούσματα νοθείας;

Απάντηση

(8 Μαρτίου 2001)

1. Η Αλβανία είναι χώρα επιλέξιμη για μια Συμφωνία Σύνδεσης και Σταθεροποίησης" συνεπώς, οι επιδόσεις της στον τομέα του σεβασμού των δημοκρατικών αρχών, των δικαιωμάτων του ανθρώπου και των δικαιωμάτων των μειονοτήτων αποτελούν σημαντικούς δείκτες για τη μελλοντική εξέλιξη των σχέσεών της με την Ευρωπαϊκή Ένωση. Δεδομένου ότι η προσέγγιση προς τις δομές της Ένωσης συνιστά στρατηγικό στόχο για την Αλβανία, η Ένωση διαθέτει μια σημαντική κινητήριο δύναμη προκειμένου να συμβάλει στη βελτίωση της θέσης των μειονοτήτων. Αποφάσισε να συσφίξει τη συνεργασία της με την Αλβανία και να προσδιορίσει τις μεταρρυθμίσεις που πρέπει να γίνουν, μεταξύ άλλων στον τομέα των δικαιωμάτων του ανθρώπου. Επίσης, η Ευρωπαϊκή Ένωση σημείωσε τις δεσμεύσεις που ανέλαβε η Αλβανία κατά την επίσκεψη του Γενικού Γραμματέα του ελληνικού Υπουργείου Εξωτερικών, κ. Γεωργίου Σαβαΐδη, στις 17 Νοεμβρίου 2000, καθώς και κατά τις συνομιλίες του Αλβανού Πρωθυπουργού με τον Έλληνα Πρωθυπουργό, κ. Κωνσταντίνο Σημίτη, σχετικά με τις ζώνες μειονοτήτων και τα δικαιώματα των μειονοτήτων, για την ταχεία προώθηση της αναθεώρησης, σύμφωνα με τα ευρωπαϊκά πρότυπα, της αλβανικής νομοθεσίας περί των δικαιωμάτων των προσώπων που ανήκουν στην ελληνική μειονότητα. Η ΕΕ πρόσθεσε ότι η αλβανική κυβέρνηση θα ζητήσει επίσης τη γνώμη ευρωπαίων εμπειρογνωμόνων σχετικά με το θέμα αυτό.

2. Το Συμβούλιο δεν έχει ακόμα επιχειρήσει αναθεώρηση του Σχεδίου Δράσης για την Αλβανία και τη γειτονική περιοχή, το οποίο ενέκρινε στις 13 Ιουνίου 2000. Επί του παρόντος, εξετάζει τηνλοποίηση των δράσεων που περιέχονται στο Σχέδιο Δράσης, μεταξύ άλλων στο σημείο 123 στ) (μέτρα για την προώθηση του σεβασμού των δικαιωμάτων του ανθρώπου και των μειονοτήτων).

3. Το Συμβούλιο έλαβε γνώση της προκαταρκτικής έκθεσης που δημοσίευσε στις 16 Οκτωβρίου το Γραφείο των δημοκρατικών θεσμών και των δικαιωμάτων του ανθρώπου (ΓΔΘΔΑ) του Οργανισμού για την Ασφάλεια και τη Συνεργασία στην Ευρώπη, της τελικής έκθεσης του ΟΑΣΕ/ ΓΔΘΔΑ της 11ης Δεκεμβρίου 2000, καθώς και της έκθεσης της Συνόδου των τοπικών και περιφερειακών αρχών του Συμβουλίου της Ευρώπης, της 10ης Νοεμβρίου 2000, όσον αφορά τον δεύτερο γύρο των δημοτικών εκλογών στην Αλβανία, καθώς και των παρατηρήσεων που περιέχονται στην έκθεση σχετικά με τις σοβαρές παρατυπίες και τις περιπτώσεις νοθείας κατά τις εκλογές στην περιοχή της Χιμάρας. Με τη δήλωση της Προεδρίας, εξ ονόματος της Ευρωπαϊκής Ένωσης, της 1ης Δεκεμβρίου 2000,πογραμμίζεται ότι η αυξανόμενη χρήση βίας για την επιδίωξη πολιτικών σκοπών αποτελεί εξέλιξη που ανησυχεί την Ευρωπαϊκή Ένωση, η οποία, κατά συνέπεια, απευθύνει σθεναρή έκκληση να μην παραβιάζεται το Κράτος Δικαίου. Προϋπόθεση της βούλησης των Αλβανών να πλησιάσουν την Ευρωπαϊκή Ένωση είναι να ισχύουν οι θεμελιώδεις κοινές αξίες, από τις οποίες πρωταρχικές είναι ο σεβασμός των θεσμών και της νομιμότητας, η μη χρήση βίας καθώς και το πνεύμα ανεκτικότητας και διαλόγου. Το Συμβούλιο αντιλαμβάνεται ότι το ΓΔΘΔΑ έλαβε εντολή από τη διεθνή Κοινότητα για εποπτεία των εκλογών και διατύπωση συστάσεων. Κατά συνέπεια,

εναπόκειται στο ΓΔΘΔΑ να προβεί ενδεχομένως σε συστάσεις προς την κατεύθυνση που προτείνει ο Αξιότιμος κ. Βουλευτής. Εξάλλου, τα κράτη ανέλαβαν τη δέσμευση, στον Χάρτη του ΟΑΣΕ του 1999 για την ευρωπαϊκή ασφάλεια, να δίνουν συνέχεια στις συστάσεις που περιέχονται στις τελικές εκθέσεις προς αυτά.